title: Komisijas Īstenošanas regula (ES) Nr. 886/2014 ( 2014. gada 13. augusts ), ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai

text:
               14.8.2014

               LV

               Eiropas Savienības Oficiālais Vēstnesis

               L 242/27

         KOMISIJAS ĪSTENOŠANAS REGULA (ES) Nr. 886/2014
   (2014. gada 13. augusts),
   ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1),
   ņemot vērā Komisijas 2011. gada 7. jūnija Īstenošanas regulu (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (2), un jo īpaši tās 136. panta 1. punktu,
   tā kā:

               (1)

               Īstenošanas regulā (ES) Nr. 543/2011, piemērojot Urugvajas kārtas daudzpusējo tirdzniecības sarunu iznākumu, paredzēti kritēriji, pēc kuriem Komisija nosaka standarta importa vērtības minētās regulas XVI pielikuma A daļā norādītajiem produktiem no trešām valstīm un laika periodiem.

               (2)

               Standarta importa vērtību aprēķina katru darbdienu saskaņā ar Īstenošanas regulas (ES) Nr. 543/2011 136. panta 1. punktu, ņemot vērā mainīgos dienas datus. Tāpēc šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

         IR PIEŅĒMUSI ŠO REGULU.
   1. pants
   Standarta importa vērtības, kas paredzētas Īstenošanas regulas (ES) Nr. 543/2011 136. pantā, ir tādas, kā norādīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 13. augustā

            Komisijas

            un tās priekšsēdētāja vārdā –

            lauksaimniecības un lauku attīstības ģenerāldirektors

         Jerzy PLEWA

      (1)  OV L 299, 16.11.2007., 1. lpp.

      (2)  OV L 157, 15.6.2011., 1. lpp.

      PIELIKUMS
      Standarta importa vērtības atsevišķu veidu augļu un dārzeņu ievešanas cenas noteikšanai

                  (EUR/100 kg)

                  KN kods

                  Trešās valsts kods (1)

                  Standarta importa vērtība

                  0707 00 05

                  TR

                  81,4

                  ZZ

                  81,4

                  0709 93 10

                  TR

                  99,6

                  ZZ

                  99,6

                  0805 50 10

                  AR

                  158,9

                  CL

                  209,1

                  TR

                  74,0

                  UY

                  129,8

                  ZA

                  144,7

                  ZZ

                  143,3

                  0806 10 10

                  BR

                  184,0

                  EG

                  209,1

                  MA

                  171,3

                  MX

                  246,5

                  TR

                  156,9

                  ZZ

                  193,9

                  0808 10 80

                  AR

                  89,3

                  BR

                  96,2

                  CL

                  107,3

                  CN

                  120,6

                  NZ

                  117,6

                  US

                  142,8

                  ZA

                  113,5

                  ZZ

                  112,5

                  0808 30 90

                  AR

                  217,5

                  CL

                  84,2

                  TR

                  142,5

                  ZA

                  84,6

                  ZZ

                  132,2

                  0809 30

                  MK

                  67,3

                  TR

                  134,9

                  ZZ

                  101,1

                  0809 40 05

                  BA

                  43,4

                  MK

                  49,3

                  TR

                  127,6

                  ZA

                  204,6

                  ZZ

                  106,7

         (1)  Valstu nomenklatūra, kas paredzēta Komisijas Regulā (EK) Nr. 1833/2006 (OV L 354, 14.12.2006., 19. lpp.). Kods “ZZ” nozīmē “cita izcelsme”.


title: Komisijas Īstenošanas regula (ES) 2015/409 ( 2015. gada 11. marts ), ar kuru groza Padomes Īstenošanas regulu (ES) Nr. 917/2011, ar ko nosaka galīgu antidempinga maksājumu un galīgi iekasē pagaidu maksājumu, kurš noteikts Ķīnas Tautas Republikas izcelsmes keramikas flīžu importam

text:
               12.3.2015

               LV

               Eiropas Savienības Oficiālais Vēstnesis

               L 67/23

         KOMISIJAS ĪSTENOŠANAS REGULA (ES) 2015/409
   (2015. gada 11. marts),
   ar kuru groza Padomes Īstenošanas regulu (ES) Nr. 917/2011, ar ko nosaka galīgu antidempinga maksājumu un galīgi iekasē pagaidu maksājumu, kurš noteikts Ķīnas Tautas Republikas izcelsmes keramikas flīžu importam
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 30. novembra Regulu (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (“pamatregula”), un jo īpaši tās 11. panta 3. punktu,
   tā kā:
   1.   PROCEDŪRA

   1.1.   Spēkā esošie pasākumi

               (1)

               Padome 2011. gada 15. septembrī ar Īstenošanas Regulu (ES) Nr. 917/2011 (2) (“sākotnējā regula”) noteica antidempinga maksājumus Ķīnas Tautas Republikas izcelsmes keramikas flīzēm.

               (2)

               Attiecīgā ražojuma importam, ko ražo turpmāk minētie ražotāji eksportētāji, noteica vienotu maksājuma likmi 26,3 % apmērā:

                           —

                              Dongguan City Wonderful Ceramics Industrial Park Co., Ltd un Guangdong Jiamei Ceramics Co. Ltd (kopā turpmāk Wonderful Group) un

                           —

                              Qingyuan Gani Ceramics Co. Ltd un Foshan Gani Ceramics Co. Ltd (kopā turpmāk Gani Group).

               (3)

               Kā minēts sākotnējās regulas 96.–98. apsvērumā, Eiropas Komisijai (“Komisija”) pēc provizorisko secinājumu publiskošanas tika paziņots, ka uzņēmumi vairs nav saistīti un ka tādēļ Gani Group un Wonderful Group būtu jāpiemēro individuālie maksājumi. Tobrīd minēto pieprasījumu nevarēja apstiprināt, jo bija jāpārbauda tā pamatotība.

         1.2.   Pieprasījums veikt daļēju starpposma pārskatīšanu

               (4)

               Komisija 2012. gada 2. oktobrī saņēma Gani Group pieprasījumu veikt daļēju starpposma pārskatīšanu.

               (5)

                  Gani Group apgalvoja, ka uzņēmums vairs nav saistīts ar diviem pārējiem uzņēmumiem (Wonderful Group), jo kopš 2011. gada marta tie vairs nav saistīti kā daļu turētāji. Tādēļ Gani Group pieprasīja spēkā esošo pasākumu starpposma pārskatīšanu, jo vienota maksājuma likme vairs nebija piemērota.

         1.3.   Daļējas starpposma pārskatīšanas sākšana

               (6)

               Komisija pēc apspriešanās ar padomdevēju komiteju konstatēja, ka būtu jāsāk starpposma pārskatīšana.

               (7)

               Saskaņā ar pamatregulas 11. panta 3. punktu Komisija 2014. gada 31. janvārī sāka daļēju starpposma pārskatīšanu par spēkā esošajiem pasākumiem attiecībā uz Ķīnas Tautas Republikas izcelsmes keramikas flīžu importu Savienībā. Komisija publicēja paziņojumu par procedūras sākšanu Eiropas Savienības Oficiālajā Vēstnesī
                   (3).

               (8)

               Pārskatīšana attiecās tikai uz Gani Group īpašumtiesību struktūras pārbaudi un pamatotā gadījumā – dempinga starpības ex officio pārbaudi attiecībā uz Gani Group.

               (9)

                  Ex officio pārskatīšana tika veikta par tiem pašiem jautājumiem attiecībā uz Wonderful Group.

         1.4.   Pārskatīšanas izmeklēšanas periods

               (10)

               Dempinga izmeklēšana attiecās uz periodu no 2013. gada 1. janvāra līdz 2013. gada 31. decembrim (“pārskatīšanas izmeklēšanas periods”).

         1.5.   Personas, uz kurām attiecas izmeklēšana

               (11)

               Komisija aicināja Gani Group un Wonderful Group sadarboties izmeklēšanā un sniegt atbildes uz Komisijas anketas jautājumiem. Turklāt Komisija sniedza iespēju uzņēmumiem pieprasīt tirgus ekonomikas režīmu saskaņā ar pamatregulas 2. panta 7. punktu.

               (12)

               Paziņojumā par procedūras sākšanu Komisija provizoriski izvēlējās Amerikas Savienotās Valstis par tirgus ekonomikas trešo valsti (“analogā valsts”) pamatregulas 2. panta 7. punkta a) apakšpunktā nozīmē un aicināja ieinteresētās personas sniegt piezīmes par minēto izvēli.

               (13)

               Ieinteresētajām personām bija iespēja sniegt piezīmes par izmeklēšanas sākšanu un pieprasīt, lai tās uzklausītu Komisija un/vai tirdzniecības procedūru uzklausīšanas amatpersona.

         1.6.   Atbildes uz anketas jautājumiem un pārbaudes apmeklējumi

               (14)

               Komisija saņēma atbildes uz anketas jautājumiem no abām grupām un arī no diviem analogās valsts ražotājiem.

               (15)

               Komisija pieprasīja un pārbaudīja visu informāciju, ko tā uzskatīja par nepieciešamu pārskatīšanas veikšanai. Pārbaudes apmeklējumi saskaņā ar pamatregulas 16. pantu tika veikti šādu uzņēmumu telpās:

                           —

                           ražotāji eksportētāji attiecīgajā valstī:

                                       —

                                          Dongguan City Wonderful Ceramics Industrial Park Co., Ltd,

                                       —

                                          Guangdong Jiamei Ceramics Co. Ltd,

                                       —

                                          Qingyuan Gani Ceramics Co. Ltd un

                                       —

                                          Foshan Gani Ceramics Co. Ltd,

                           —

                           ražotāji analogajā valstī, kas, pamatojoties uz pretpasākumu risku, pieprasīja ievērot konfidencialitāti.

         2.   ATTIECĪGAIS RAŽOJUMS

               (16)

               Ražojums, uz ko attiecas pārskatīšana, ir tāds pats ražojums kā sākotnējā izmeklēšanā, proti, glazētas un neglazētas keramikas plātnes bruģēšanai un ceļa noklāšanai, kamīna vai sienas flīzes, glazēti un neglazēti keramikas mozaīkas klucīši un tamlīdzīgi izstrādājumi uz pamatnes vai bez tās (“attiecīgais ražojums”), ko patlaban klasificē ar KN kodiem 6907 10 00, 6907 90 20, 6907 90 80, 6908 10 00, 6908 90 11, 6908 90 20, 6908 90 31, 6908 90 51, 6908 90 91, 6908 90 93 un 6908 90 99.

         3.   DEMPINGS

   3.1.   Tirgus ekonomikas režīms

               (17)

               Neviena grupa nepieprasīja tirgus ekonomikas režīmu atbilstīgi pamatregulas 2. panta 7. punkta c) apakšpunktam.

         3.2.   Analogā valsts

               (18)

               Kā izklāstīts iepriekš, Komisija ierosināja izmantot Amerikas Savienotās Valstis kā analogo valsti, kā tas bija iepriekšējā izmeklēšanā. Komisija sazinājās arī ar uzņēmumiem vairākās citās iespējamās analogajās valstīs, bet nesaņēma citu uzņēmumu atbildes vai sadarbības piedāvājumus. Tāpēc tika apstiprināts, ka izvēlēties Amerikas Savienotās Valstis ir atbilstīgi.

         3.3.   Izmeklēšana

               (19)

               Izmeklēšanā, kuras rezultātā tika noteikti spēkā esošie pasākumi, konstatēts, ka Gani Group un Wonderful Group bija saistīti, jo vienam no Wonderful Group daļu turētājiem piederēja vairāk nekā 5 % Gani Group daļu. Katrai minētajai grupai dempinga starpību aprēķinātas atsevišķi. Kaitējuma starpība abām grupām bija augstāka par dempinga starpību.

               (20)

               Lai ņemtu vērā risku, kas saistīts ar uzņēmumu korporatīvo saikni, proti, uzņēmumi ar augstāku individuālo dempinga starpību varētu novirzīt eksportu uz uzņēmumiem ar zemāku dempinga starpību, abām grupām tika aprēķināta viena vidējā svērtā dempinga starpība un noteikta vienota maksājuma likme.

               (21)

               Komisija pārbaudīja, vai iespējamās pārmaiņas korporatīvajās attiecībās nozīmē, ka vienotā maksājuma likme vairs nav pamatota. Pēc tam Komisija pārbaudīja, vai ir nepieciešams pārskatīt individuālās dempinga starpības.

               (22)

               Pārskatīšanas izmeklēšanā konstatēja, ka 19. apsvērumā minētās daļas tika pārdotas Gani Group īpašniekam un ka Wonderful Group vairs nav daļu uzņēmumā Gani Group. Nekas neliecināja par to, ka abas grupas saistītu citas strukturālas vai korporatīvas saiknes. Līdz ar to apgalvotās attiecību pārmaiņas starp abām uzņēmumu grupām tika apstiprinātas, un Gani Group un Wonderful Group maksājuma noteikšanas ziņā vairs netika uzskatītas par saistītiem uzņēmumiem.

               (23)

               No tā izriet, ka vairs nav iemeslu noteikt vienotu maksājuma likmi. Tā vietā Gani Group un Wonderful Group būtu jānosaka atsevišķas individuālas maksājuma likmes.

               (24)

               Attiecībā uz vajadzību pārskatīt individuālo dempinga starpību, kas aprēķināta abām grupām, Komisija novērtēja izmeklēšanā, kuras rezultātā noteikti spēkā esošie pasākumi, vai apstākļi attiecībā uz abām attiecīgajām grupām ir būtiski mainījušies tā, lai šīs pārmaiņas pamatotu individuālo dempinga starpību pārskatīšanu.

               (25)

               Izmeklēšanā, kuras rezultātā noteikti spēkā esošie pasākumi, konstatēts, ka uzņēmumiem:

                           1)

                           kopīgi nepiederēja ražošanas iekārtas;

                           2)

                           kopīgi nepiederēja tirdzniecības uzņēmumus un

                           3)

                           savā starpā neslēdza apakšlīgumus.

               (26)

               Pārskatīšanas izmeklēšanā apstiprinājās, ka, neraugoties uz attiecību pārmaiņām, šī situācija saglabājās nemainīga.

               (27)

               Šajos apstākļos Komisija uzskata, ka saistības pārtraukšana nemainīja abu grupu darbību tā, lai tas ietekmētu dempinga starpības aprēķinu. Tādēļ minēto dempinga starpību grozījumi, kas tika izdarīti, pamatojoties uz jaunajiem aprēķiniem, nav pamatoti pamatregulas 11. panta 3. punkta nozīmē.

               (28)

               Ņemot vērā iepriekšminēto, atsevišķas dempinga starpības, ko aprēķināja sākotnējā izmeklēšanā, būtu jānosaka kā individuāli maksājumi. Dempinga starpības ir 13,9 % Gani Group un 32,0 % Wonderful Group.

               (29)

               Šos atzinumus paziņoja ieinteresētajām personām un tām deva laiku sniegt piezīmes.

               (30)

                  Wonderful Group vispirms apgalvoja, ka uzņēmums pārbaudes apmeklējuma laikā Ķīnas Tautas Republikā informējis Komisiju par to, ka daži Gani Group pierādījumi, kas sniegti pārskatīšanas pieprasījumā, ir nepatiesi vai maldinoši. Tas norādīja, ka Komisijai šādā gadījumā būtu jāizmanto pamatregulas 18. pants. Tas arī apšaubīja, vai šajā sakarībā ievēroti pamatregulas 11. panta 3. punkta noteikumi.

               (31)

               Komisija pārbaudīja visus būtiskos un pienācīgi dokumentētos pierādījumus, kas gūti izmeklēšanā un kas liecināja, ka abas grupas vairs nav savstarpēji saistītas, kā arī pierādījumus abu grupu darbībai pirms un pēc saistības pārtraukšanas. Šie pierādījumi apstiprina, ka grupa ir neatgriezeniski sadalīta divās grupās, un Wonderful Group nav apstrīdējusi šo faktu.

               (32)

               Ņemot vērā iepriekš minētos faktus, Komisijai nav pamata piemērot pamatregulas 18. pantu. Turklāt šie fakti apliecina, ka pamatregulas 11. panta 3. punkts ticis ievērots.

               (33)

               Otrkārt, Wonderful Group apšaubīja, vai pamatregulas 9. panta 4. punkta noteikums par to, ka “antidempinga maksājumu apmērs nepārsniedz konstatēto dempinga starpību” ir ievērots, pamatojoties uz to, ka šajā izmeklēšanā pārbaudītas jaunās eksporta cenas un analogās valsts normālā vērtība.

               (34)

               Kā izklāstīts 24.–27. apsvērumā, izmeklēšanā konstatēja, ka saistības pārtraukšanas rezultātā abu grupu darbība nav mainījusies. Kā paskaidrots arī paziņojumā par procedūras sākšanu, šajā lietā nebija nepieciešamas jaunas dempinga starpības. Pamatregulas 9. panta 4. punkts ir ievērots, jo antidempinga maksājuma apmērs nepārsniedza sākotnējā izmeklēšanā konstatēto dempinga starpību. Turklāt apstāklis, ka šajā izmeklēšanā tika pārbaudītas arī jaunās eksporta cenas un analogās valsts normālās vērtības, nemaina šo secinājumu.

               (35)

               Visbeidzot saskaņā ar Wonderful Group ierosinājumu “individuālu dempinga starpību noteikšana uzņēmumiem, kuri kādreiz bija saistīti un kuru saistība ir pārtraukta” ir bīstams precedents, kas ļauj uzņēmumu grupām manipulēt ar tirdzniecības aizsardzības pasākumiem.

               (36)

               Komisija iebilda pret šo ierosinājumu. Katru pārskatīšanu veic, izmantojot izmeklēšanas rezultātus, nevis pieņēmumus, un, ja uzņēmumi nav savstarpēji saistīti, tiem ir tiesības uz individuālo maksājumu, kā noteikts pamatregulas 9. panta 5. punktā.

               (37)

               Savienības ražošanas nozares apvienības Cerame-Unie (“CET”) apgalvoja, ka daļu turētāju saistības pārtraukšana nenozīmē to, ka ir iespējams izslēgt pasākumu apiešanas iespējamību, izmantojot grupu ar mazāko maksājumu. Lai to ilustrētu, CET norādīja, ka laiks, kurā abas grupas tika sadalītas, sakrita ar pagaidu pasākumu noteikšanu sākotnējā izmeklēšanā un ka abas grupas pirms sākotnējās izmeklēšanas sākšanas neapsprieda sadalīšanos. Sākotnējā izmeklēšanā abas grupas bija saistītas, un tādēļ CET sniedza informāciju, ka Gani Group un Wonderful Group bija pieejami cits cita dati.

               (38)

               Tomēr CET nesniedza pierādījumus, kas pamatotu šo pieņēmumu. Turklāt Komisijai tagad ir pienākums noteikt individuālus maksājumus katrai grupai, jo ir konstatēts, ka minētās grupas vairs nav savstarpēji saistītas. Komisija nav tiesīga uzskatīt divas juridiski nesaistītas uzņēmumu grupas par saistītām, lai noteiktu vienotu maksājuma likmi tikai tāpēc vien, ka šīs abas grupas varētu sadarboties.

               (39)

                  CET apgalvoja, ka abu grupu saimnieciskā darbība nav mainījusies (kā paziņots iepriekš), tāpēc pasākumu apiešanas risks abām grupām nav mainījies.

               (40)

               Komisija noraidīja šo argumentu. Vienīgais iemesls, kādēļ šīs abas grupas sākotnējā izmeklēšanā tika uzskatītas par vienu, bija īpašumtiesību saikne, un šā apstākļa vairs nav.

               (41)

                  CET arī norādīja, ka abu uzņēmumu ražošanas iekārtas atrodas salīdzinoši tuvu cita citai, kas nozīmē, ka pasākumu apiešana uz vietas būtu salīdzinoši vienkārša.

               (42)

               Komisija noraidīja arī šo argumentu. Patiesībā nav juridiska pamata, lai noteiktu nesaistītiem uzņēmumiem tādu pašu maksājuma likmi tikai tādēļ, ka šie uzņēmumi atrodas salīdzinoši tuvu cits citam un ka pasākumu apiešana ir salīdzinoši vienkāršāka. Saskaņā ar parasto praksi Ķīnas Tautas Republikā daudzi konkrēta produkta ražotāji atrodas vienā pilsētā vai apgabalā.

               (43)

               Ņemot vērā iepriekš minēto, pēc konstatējumu paziņošanas saņemtās piezīmes nemainīja 28. apsvēruma secinājumu. Tādējādi būtu jānosaka individuālie maksājumi atsevišķo dempinga starpību apmērā, ko aprēķināja sākotnējā izmeklēšanā. Dempinga starpības ir 13,9 % Gani Group un 32,0 % Wonderful Group.

               (44)

               Šajā regulā paredzētie pasākumi ir saskaņā ar atzinumu, ko sniegusi komiteja, kas izveidota atbilstīgi pamatregulas 15. panta 1. punktam,

         IR PIEŅĒMUSI ŠO REGULU.
   1. pants
   Īstenošanas regulas (ES) Nr. 917/2011 1. panta 2. punkta tabulu groza šādi:

               —

               tabulā svītro šādu rindu:

                              Uzņēmums

                              Maksājums

                              Taric papildu kods

                              “Dongguan City Wonderful Ceramics Industrial Park Co., Ltd; Guangdong Jiamei Ceramics Co. Ltd; Qingyuan Gani Ceramics Co. Ltd; Foshan Gani Ceramics Co. Ltd.

                              26,3 %

                              B011”

               —

               tabulā iekļauj šādas rindas:

                              Uzņēmums

                              Maksājums

                                 Taric papildu kods

                              “Dongguan City Wonderful Ceramics Industrial Park Co., Ltd; Guangdong Jiamei Ceramics Co. Ltd

                              32,0 %

                              B938

                                 Qingyuan Gani Ceramics Co. Ltd; Foshan Gani Ceramics Co. Ltd

                              13,9 %

                              B939”

         2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 11. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 343, 22.12.2009., 51. lpp.

      (2)  Padomes 2011. gada 12. septembra Īstenošanas regula (ES) Nr. 917/2011, ar ko nosaka galīgu antidempinga maksājumu un galīgi iekasē pagaidu maksājumu, kurš noteikts Ķīnas Tautas Republikas izcelsmes keramikas flīžu importam (OV L 238, 15.9.2011., 1. lpp.).

      (3)  OV C 28, 31.1.2014., 11. lpp.


title: Komisijas Īstenošanas regula (ES) 2015/1078 (2015. gada 3. jūlijs), ar ko attiecībā uz vielu “klodronskābe (dinātrija sāls formā)” groza Regulu (ES) Nr. 37/2010 (Dokuments attiecas uz EEZ)

text:
               4.7.2015

               LV

               Eiropas Savienības Oficiālais Vēstnesis

               L 175/5

         KOMISIJAS ĪSTENOŠANAS REGULA (ES) 2015/1078
   (2015. gada 3. jūlijs),
   ar ko attiecībā uz vielu “klodronskābe (dinātrija sāls formā)” groza Regulu (ES) Nr. 37/2010
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 6. maija Regulu (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (1), un jo īpaši tās 14. pantu saistībā ar tās 17. pantu,
   ņemot vērā Eiropas Zāļu aģentūras atzinumu, ko sagatavojusi Veterināro zāļu komiteja,
   tā kā:

               (1)

               Regulas (EK) Nr. 470/2009 17. pants prasa, lai tādu farmakoloģiski aktīvo vielu maksimāli pieļaujamo atlieku daudzumus (MRL), ko Savienībā paredzēts lietot veterinārajās zālēs produktīvajiem dzīvniekiem vai lopkopībā lietotos biocīdos, noteiktu ar regulu.

               (2)

               Komisijas Regulas (ES) Nr. 37/2010 (2) pielikuma 1. tabulā ir sniegtas farmakoloģiski aktīvās vielas un to klasifikācija attiecībā uz dzīvnieku izcelsmes produktos maksimāli pieļaujamajiem atlieku daudzumiem.

               (3)

               Klodronskābe (dinātrija sāls formā) šajā tabulā vēl nav iekļauta.

               (4)

               Eiropas Zāļu aģentūrai (turpmāk “EMA”) ir iesniegts pieteikums uz klodronskābes (dinātrija sāls formā) MRL noteikšanu attiecībā uz zirgiem.

               (5)

                  EMA, pamatojoties uz Veterināro zāļu komitejas atzinumu, ir ieteikusi, ka cilvēka veselības aizsardzībai klodronāta dinātrija maksimāli pieļaujamos atlieku daudzumus attiecībā uz zirgu sugām noteikt nav nepieciešams, ja vien vielu nedod dzīvniekiem, kas ražo pārtikas pienu.

               (6)

               Saskaņā ar Regulas (EK) Nr. 470/2009 5. pantu EMA ir jāizskata iespēja kādai farmakoloģiski aktīvai vielai kādā konkrētā pārtikas produktā noteiktos MRL attiecināt arī uz kādu citu pārtikas produktu, kas iegūts no tās pašas sugas dzīvniekiem, vai kādai farmakoloģiski aktīvai vielai attiecībā uz vienu vai vairākām sugām noteikto MRL izmantot arī attiecībā uz citām sugām.

               (7)

                  EMA uzskata, ka attiecībā uz zirgiem noteikto klodronskābes (dinātrija sāls formā) MRL uz citām produktīvām sugām ekstrapolēt nav lietderīgi, jo, pamatojoties uz proponēto indikāciju un darbības veidu, nav varbūtiski, ka šo aktīvo vielu lietos produktīvām sugām, kas nav zirgi.

               (8)

               Tāpēc attiecīgi jāgroza Regulas (ES) Nr. 37/2010 pielikuma 1. tabula.

               (9)

               Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Regulas (ES) Nr. 37/2010 pielikumu groza, kā noteikts šīs regulas pielikumā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2015. gada 2. septembra.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 3. jūlijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 152, 16.6.2009., 11. lpp.

      (2)  Komisijas 2009. gada 22. decembra Regula (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura dzīvnieku izcelsmes pārtikas produktos (OV L 15, 20.1.2010., 1. lpp.).

      PIELIKUMS
      Regulas (ES) Nr. 37/2010 pielikuma 1. tabulā alfabēta kārtībā iekļauj šādu vielu:

                     Farmakoloģiski aktīvā viela

                     Marķieratliekas

                     Dzīvnieku suga

                     MRL

                     Izmeklējamie audi

                     Citi noteikumi (saskaņā ar Regulas (EK) Nr. 470/2009 14. panta 7. punktu)

                     Terapeitiskā klasifikācija

                     “Klodronskābe (dinātrija sāls formā)

                     NEPIEMĒRO

                     Zirgu dzimtas dzīvnieki

                        MRL nav vajadzīgs

                     NEPIEMĒRO

                     Nelietot dzīvniekiem, no kuriem iegūst pienu lietošanai pārtikā

                     Balsta un kustību aparāts/zāles kaulu slimību ārstēšanai”


title: Padomes Īstenošanas regula (ES) Nr. 364/2010 ( 2010. gada 26. aprīlis ), ar ko groza Regulu (EK) Nr. 1487/2005, ar kuru piemēro galīgo antidempinga maksājumu un galīgi iekasē pagaidu maksājumu, ko piemēro dažu apstrādātu Ķīnas Tautas Republikas izcelsmes poliestera pavedienu audumu veidu importam

text:
               29.4.2010

               LV

               Eiropas Savienības Oficiālais Vēstnesis

               L 107/6

         PADOMES ĪSTENOŠANAS REGULA (ES) Nr. 364/2010
   (2010. gada 26. aprīlis),
   ar ko groza Regulu (EK) Nr. 1487/2005, ar kuru piemēro galīgo antidempinga maksājumu un galīgi iekasē pagaidu maksājumu, ko piemēro dažu apstrādātu Ķīnas Tautas Republikas izcelsmes poliestera pavedienu audumu veidu importam
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1225/2009 (2009. gada 30. novembris) par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (“pamatregula”) un jo īpaši tās 9. pantu,
   ņemot vērā Padomes Regulas (EK) Nr. 1487/2005 2. pantu (2),
   ņemot vērā priekšlikumu, ko Eiropas Komisija iesniedza pēc apspriešanās ar Padomdevēju komiteju,
   tā kā:
   1.   SPĒKĀ ESOŠIE PASĀKUMI

               (1)

               Ar Regulu (EK) Nr. 1487/2005 Padome piemēroja galīgo antidempinga maksājumu tādu Ķīnas Tautas Republikas izcelsmes audumu importam Eiropas Savienībā, kas ir austi no sintētisko šķiedru pavedieniem, kuru sastāvā pēc svara ir 85 % vai vairāk teksturētu un/vai neteksturētu poliestera pavedienu, kas ir krāsoti (tostarp balti krāsoti) vai apdrukāti un kurus patlaban klasificē ar KN kodiem ex 5407 51 00, 5407 52 00, 5407 54 00, ex 5407 61 10, 5407 61 30, 5407 61 90, ex 5407 69 10 un ex 5407 69 90 (“attiecīgais ražojums”).

               (2)

               Ņemot vērā to personu lielo skaitu, kas sadarbojās, izmeklēšanā, kuras rezultātā piemēroja pasākumus, veica Ķīnas ražotāju eksportētāju atlasi.

               (3)

               Atlasītajiem uzņēmumiem piešķīra izmeklēšanā noteiktās individuālās maksājuma likmes. Uzņēmumiem, kas sadarbojās, bet netika iekļauti izlasē, un kam saskaņā ar Padomes Regulas (EK) Nr. 384/96 (3) 2. panta 7. punkta c) apakšpunktu piešķīra tirgus ekonomikas režīmu (“TER”), piemēroja vidējo svērto maksājuma likmi 14,1 % apmērā, un minētā likme tika noteikta izlasē iekļautajiem uzņēmumiem, kuriem piešķīra TER. Izlasē neiekļautajiem uzņēmumiem, kas sadarbojās un kam saskaņā ar minētās regulas 9. panta 5. punktu piešķīra atsevišķu režīmu (“AR”), piemēroja vidējo svērto maksājuma likmi 37,1 % apmērā, ko noteica izlasē iekļautajiem uzņēmumiem, kuriem piešķīra AR. Visiem pārējiem uzņēmumiem noteica valsts mēroga maksājumu 56,2 % apmērā.

               (4)

               Pēc antiabsorbcijas izmeklēšanas, ko veica saskaņā ar Regulas (EK) Nr. 384/96 12. pantu, Padome ar Regulu (EK) Nr. 1087/2007 (4) palielināja valsts mēroga maksājumu līdz 74,8 %. Arī Ķīnas ražotājiem eksportētājiem, kas nesadarbojās atkārtotajā izmeklēšanā un kam bija noteiktas atsevišķas maksājuma likmes, antidempinga maksājuma likmes paaugstināja saskaņā ar Regulas (EK) Nr. 384/96 12. panta 3. punkta noteikumiem.

               (5)

               Regulas (EK) Nr. 1487/2005 2. pantā Ķīnas ražotājiem eksportētājiem, kuri atbilst minētajā pantā noteiktajiem četriem kritērijiem, paredzētas tādas pašas iespējas attiecībā uz 3. apsvērumā norādīto režīmu kā uzņēmumiem, kuri sadarbojās, bet netika iekļauti izlasē (“jauna ražotāja eksportētāja režīms” jeb “JRER”).

         2.   JAUNO RAŽOTĀJU EKSPORTĒTĀJU PRASĪBA

               (6)

               Viena uzņēmumu grupa, ko veido divi saistīti uzņēmumi, proti, AlbaChiara Printing and Dyeing (Jiaxing) Co. Ltd. un Jiaxing E. Boselli Textile Trading Co. Ltd., (“pieteikuma iesniedzējs”), lūdza tai piešķirt JRER.

               (7)

               Lai noteiktu pieteikuma iesniedzēja atbilstību JRER piešķiršanas kritērijiem, kā paredzēts Regulas (EK) Nr. 1487/2005 2. pantā, tika veikta pārbaude, kurā pārliecinājās, vai pieteikuma iesniedzējs:

                           a)

                           izmeklēšanas periodā, uz kuru balstīti pasākumi, (no 2003. gada 1. aprīļa līdz 2004. gada 31. martam) neeksportēja uz Eiropas Savienību attiecīgo ražojumu (“pirmais kritērijs”);

                           b)

                           nav saistīts ne ar vienu Ķīnas Tautas Republikas ražotāju vai eksportētāju, kuram piemēro ar minēto regulu noteiktos antidempinga pasākumus (“otrais kritērijs”);

                           c)

                           faktiski ir eksportējis attiecīgo ražojumu uz Eiropas Savienību pēc izmeklēšanas perioda, uz kuru balstīti pasākumi, vai ir uzņēmies neatceļamas līgumsaistības eksportēt ievērojamu attiecīgā ražojuma daudzumu uz Eiropas Savienību (“trešais kritērijs”);

                           d)

                           darbojas tirgus ekonomikas apstākļos, kas definēti pamatregulas 2. panta 7. punkta c) apakšpunktā, vai ievēro prasības par atsevišķo maksājumu saskaņā ar pamatregulas 9. panta 5. punktu (“ceturtais kritērijs”).

               (8)

               Anketas nosūtīja pieteikuma iesniedzējam, lūdzot sniegt pierādījumus par atbilstību pirmajam, otrajam un trešajam kritērijam.

               (9)

               Ceturtā kritērija nosacījumi paredz, ka pieteikuma iesniedzējiem jāpieprasa TER un/vai AR piemērošana, tāpēc Komisija pieteikuma iesniedzējam nosūtīja TER un AR pieprasījuma veidlapas. Pieteikuma iesniedzējs lūdza piešķirt TER saskaņā ar pamatregulas 2. panta 7. punktu.

               (10)

               Vienīgi informatīvā nolūkā turpmāk dots īss TER kritēriju kopsavilkums:

                           a)

                           lēmumus par uzņēmējdarbību pieņem un izmaksas nosaka, reaģējot uz tirgus signāliem un bez ievērojamas valsts iejaukšanās, un svarīgāko ražošanas faktoru izmaksas būtībā atspoguļo tirgus vērtības;

                           b)

                           uzņēmumiem ir viens, skaidrs grāmatvedības pamatdokumentu kopums, kuram veic neatkarīgu revīziju saskaņā ar starptautiskajiem grāmatvedības standartiem (5) un kuru piemēro visās jomās;

                           c)

                           nav nozīmīgu izkropļojumu, kas pārņemti no iepriekšējās ekonomikas sistēmas, kura nebija tirgus ekonomika;

                           d)

                           juridisku noteiktību un stabilitāti garantē tiesību akti bankrota un īpašumtiesību jomā;

                           e)

                           valūtas pārrēķinus izdara pēc tirgus kursa.

               (11)

               Ražotājiem eksportētājiem, kuri atbilst 7. apsvērumā minētajiem kritērijiem, saskaņā ar 2. pantu Padomes Regulā (EK) Nr. 1487/2005 var piešķirt maksājuma likmi 14,1 % apmērā, ko piemēro uzņēmumiem, kuriem saskaņā ar Regulas (EK) Nr. 384/96 2. panta 7. punkta c) apakšpunktu tika piešķirts TER, vai vidējo svērto maksājuma likmi 37,1 % apmērā, ko piemēro uzņēmumiem, kuriem saskaņā ar minētās regulas 9. panta 5. punktu tika piešķirts AR.

               (12)

               Eiropas Komisija pieprasīja un pārbaudīja visu informāciju, kuru uzskatīja par vajadzīgu, lai noteiktu, vai ir bijuši izpildīti Regulas (EK) Nr. 1487/2005 2. pantā minētie četri kritēriji. Pārbaudes apmeklējumus veica šādos uzņēmumos:

                           —

                              AlbaChiara Printing and Dyeing (Jiaxing) Co. Ltd, Jiaxing,

                           —

                              Jiaxing E. Boselli Textile Trading Co. Ltd., Jiaxing.

         3.   KONSTATĒJUMI

               (13)

               Pieteikuma iesniedzējs ir sniedzis pietiekamus pierādījumus, kas liecina par atbilstību četriem 7. apsvērumā minētajiem kritērijiem. Pieteikuma iesniedzējs faktiski varēja pierādīt, ka i) tas nav eksportējis attiecīgo ražojumu uz Eiropas Savienību laikposmā no 2003. gada 1. aprīļa līdz 2004. gada 31. martam; ii) tas nav saistīts ne ar vienu Ķīnas Tautas Republikas ražotāju vai eksportētāju, kam piemēro ar Regulu (EK) Nr. 1487/2005 noteiktos antidempinga pasākumus; iii) laikā no 2008. gada tas faktiski ir eksportējis uz Eiropas Savienību ievērojamu attiecīgā ražojuma daudzumu; iv) tas atbilst visiem TER nosacījumiem, tādēļ tam var piešķirt atsevišķu maksājumu atbilstīgi pamatregulas 2. panta 7. punkta c) apakšpunktam. Tāpēc saskaņā ar Regulas (EK) Nr. 1487/2005 2. pantu minētajam ražotājam varētu piemērot vidējo svērto maksājuma likmi, ko piemēro uzņēmumiem, kuriem piešķirts TER un kuri sadarbojās, bet netika iekļauti izlasē (t. i., 14,1 %), un to būtu jāiekļauj minētās regulas 1. panta 2. punktā minētajā ražotāju eksportētāju sarakstā.

         4.   IZMAIŅAS TO UZŅĒMUMU SARAKSTĀ, KURIEM PIEŠĶIRTAS ATSEVIŠĶĀS MAKSĀJUMA LIKMES

               (14)

               Balstoties uz 13. apsvērumā minētajiem izmeklēšanas konstatējumiem, secina, ka uzņēmumi AlbaChiara Printing and Dyeing (Jiaxing) Co. Ltd. un Jiaxing E. Boselli Textile Trading Co. Ltd. būtu jāiekļauj Regulas (EK) Nr. 1487/2005 1. panta 2. punktā minētajā atsevišķo uzņēmumu sarakstā, piemērojot tiem maksājuma likmi 14,1 % apmērā.

               (15)

               Pieteikuma iesniedzējs un Savienības ražošanas nozare ir informēta par pārbaudes konstatējumiem, un tiem bija dota iespēja iesniegt komentārus. Netika sniegta papildu informācija, kuras rezultātā varētu izdarīt citādus secinājumus attiecībā uz pieteikuma iesniedzēju,

         IR PIEŅĒMUSI ŠO REGULU.
   1. pants
   Groza Regulas (EK) Nr. 1487/2005 1. panta 2. punktu, ar šādiem ierakstiem papildinot to uzņēmumu sarakstu, kam piemēro atsevišķās maksājuma likmes:

                  Uzņēmums

                  Galīgais antidempinga maksājums

                     TARIC papildu kods

                     “AlbaChiara Printing and Dyeing (Jiaxing) Co. Ltd.

                  14,1 %

                  A617

                     Jiaxing E. Boselli Textile Trading Co. Ltd.

                  14,1 %

                  A617”

   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Luksemburgā, 2010. gada 26. aprīlī

            Padomes vārdā –

            priekšsēdētāja

         C. ASHTON

      (1)  OV L 343, 22.12.2009., 51. lpp.

      (2)  OV L 240, 16.9.2005., 1. lpp.

      (3)  OV L 56, 6.3.1996., 1. lpp.

      (4)  OV L 246, 21.9.2007., 1. lpp.

      (5)  Starptautiskie grāmatvedības standarti ir visi nozīmīgākie atzītie starptautiskie grāmatvedības standarti, tostarp ASV GAAP un International Accounting Standard Committee Foundation (IASCF) darbi, kurus izdod International Accounting Standards Board (IASB) un kuri aptver International Accounting Standard Board Framework (IASBF), International Accounting Standard (IAS), International Financial Reporting Standards (IFRS), kā arī International Financial Reporting Interpretations Committee (IFRIC) publikācijas.


title: Komisijas Īstenošanas regula (ES) Nr. 915/2013 ( 2013. gada 23. septembris ), ar ko groza Padomes Regulu (EK) Nr. 314/2004 par dažiem ierobežojošiem pasākumiem attiecībā uz Zimbabvi

text:
               24.9.2013

               LV

               Eiropas Savienības Oficiālais Vēstnesis

               L 252/23

         KOMISIJAS ĪSTENOŠANAS REGULA (ES) Nr. 915/2013
   (2013. gada 23. septembris),
   ar ko groza Padomes Regulu (EK) Nr. 314/2004 par dažiem ierobežojošiem pasākumiem attiecībā uz Zimbabvi
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2004. gada 19. februāra Regulu (EK) Nr. 314/2004 par dažiem ierobežojošiem pasākumiem attiecībā uz Zimbabvi (1) un jo īpaši tās 11. panta b) punktu,
   tā kā:

               (1)

               Regulas (EK) Nr. 314/2004 III pielikumā ir uzskaitītas personas un vienības, uz kurām saskaņā ar minēto regulu attiecas līdzekļu un saimniecisko resursu iesaldēšana.

               (2)

               Padomes 2011. gada 15. februāra Lēmumā 2011/101/KĀDP par ierobežojošiem pasākumiem pret Zimbabvi (2) ir identificētas fiziskās un juridiskās personas, kurām piemēro šādus ierobežojumus, kā noteikts minētā lēmuma 5. pantā, un ar Regulu (EK) Nr. 314/2004 minēto lēmumu īsteno, ciktāl vajadzīga rīcība Savienības līmenī.

               (3)

               Padome 2013. gada 23. septembrī nolēma svītrot vienu ierakstu no to personu un vienību saraksta, kurām būtu jāpiemēro ierobežojumi. Regulas (EK) Nr. 314/2004 III pielikums būtu jāgroza, lai nodrošinātu atbilstību minētajam Padomes lēmumam.

               (4)

               Tādēļ Regula (EK) Nr. 314/2004 būtu attiecīgi jāgroza.

               (5)

               Lai nodrošinātu šajā regulā paredzēto pasākumu iedarbīgumu, šai regulai ir jāstājas spēkā nākamajā dienā pēc tās publicēšanas,

         IR PIEŅĒMUSI ŠO REGULU.
   1. pants
   Regulas (EK) Nr. 314/2004 III pielikumu groza saskaņā ar šīs regulas pielikumu.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 23. septembrī

            Komisijas un tās priekšsēdētāja vārdā –

            Ārpolitikas instrumentu dienesta vadītājs

      (1)  OV L 55, 24.2.2004., 1. lpp.

      (2)  OV L 42, 16.2.2011., 6.-23. lpp.

      PIELIKUMS
      Regulas (EK) Nr. 314/2004 III pielikumu groza šādi:
      sadaļā „II. Vienības” svītro šādu ierakstu:

                     “(11)

                        Zimbabwe Mining Development Corporation

                        90 Mutare Road, PO Box 2628, Harare, Zimbabwe.

                     Saistīta ar valdības ZANU-PF frakciju. Atrodas ZANU-PF pārstāvošā kalnraktuvju un ieguves attīstības ministra atbildības jomā.”


title: Komisijas Īstenošanas regula (ES) 2017/1269 (2017. gada 13. jūlijs), ar ko Īstenošanas regulu (ES) 2015/949 groza attiecībā uz Amerikas Savienoto Valstu izcelsmes zemesriekstu atsaukšanu no to apstiprināto pirmsnosūtīšanas pārbaužu saraksta, kuras veic attiecībā uz aflatoksīniem (Dokuments attiecas uz EEZ. )

text:
               14.7.2017

               LV

               Eiropas Savienības Oficiālais Vēstnesis

               L 183/9

         KOMISIJAS ĪSTENOŠANAS REGULA (ES) 2017/1269
   (2017. gada 13. jūlijs),
   ar ko Īstenošanas regulu (ES) 2015/949 groza attiecībā uz Amerikas Savienoto Valstu izcelsmes zemesriekstu atsaukšanu no to apstiprināto pirmsnosūtīšanas pārbaužu saraksta, kuras veic attiecībā uz aflatoksīniem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (1), un jo īpaši tās 23. pantu,
   tā kā:

               (1)

               Ar Komisijas Īstenošanas regulu (ES) 2015/949 (2) apstiprina pirmsnosūtīšanas pārbaudes, kuras konkrētiem pārtikas produktiem attiecībā uz konkrētu mikotoksīnu klātbūtni veic konkrētas trešās valstis.

               (2)

               Regulas (EK) Nr. 882/2004 23. pantā paredzēts, ka var apstiprināt konkrētas pirmsnosūtīšanas pārbaudes, kuras attiecībā uz dzīvnieku barību un pārtiku trešā valsts veic tieši pirms eksportēšanas uz Eiropas Savienību, lai pārbaudītu, vai eksportējamie produkti atbilst Savienības prasībām. Šādu apstiprinājumu trešai valstij var piešķirt vienīgi tad, ja Eiropas Savienības veiktā revīzijā konstatēts, ka uz Eiropas Savienību eksportētā dzīvnieku barība un pārtika atbilst Savienības prasībām vai tām līdzvērtīgām prasībām un ka kontroles, kas trešā valstī veiktas pirms nosūtīšanas, uzskatāmas par pietiekami iedarbīgām un efektīvām, lai ar tām aizstātu ES tiesību aktos paredzētās dokumentu, identitātes un fiziskās pārbaudes vai samazinātu to apjomu. 2008. gadā ES piešķīra šādu apstiprinājumu pirmsnosūtīšanas pārbaudēm, ko attiecībā uz aflatoksīniem zemesriekstos veic Amerikas Savienoto Valstu (ASV) iestādes.

               (3)

               Neatbilstības palielināšanās attiecībā uz aflatoksīniem zemesriekstos no ASV ir vērojama kopš 2016. gada vidus. ASV iestādes par to tika informētas, un tika uzņemtas saistības, lai labotu situāciju. Tomēr var novērot, ka situācija nav uzlabojusies.

               (4)

               Tāpēc var secināt, ka nosacījumi, ar kādiem pirmsnosūtīšanas kontroles tika apstiprinātas, vairs netiek nodrošināti, un tādēļ ir lietderīgi ASV izcelsmes zemesriekstus svītrot no apstiprināto pirmsnosūtīšanas pārbaužu saraksta. Īstenošanas regula (ES) 2015/949 būtu attiecīgi jāgroza.

               (5)

               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Īstenošanas regulas (ES) 2015/949 I pielikumu groza saskaņā ar šīs regulas pielikumu.
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 13. jūlijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 165, 30.4.2004., 1. lpp.

      (2)  Komisijas 2015. gada 19. jūnija Īstenošanas regula (ES) 2015/949, ar ko apstiprina pirmsnosūtīšanas pārbaudes, kuras konkrētiem pārtikas produktiem attiecībā uz konkrētu mikotoksīnu klātbūtni veic konkrētas trešās valstis (OV L 156, 20.6.2015., 2. lpp.).

      PIELIKUMS
      Īstenošanas regulas (ES) 2015/949 I pielikumā svītro šādu ierakstu:

                     Pārtikas produkts

                     KN kods

                        Taric apakšiedaļa

                     Izcelsmes valsts

                     Mikotoksīns

                     Importa fizisko pārbaužu biežums (%)

                                 “—

                                 Zemesrieksti, nelobīti

                                 —

                              1202 41 00

                     Amerikas Savienotās Valstis

                     Aflatoksīni

                     < 1”

                                 —

                                 Zemesrieksti, lobīti

                                 —

                              1202 42 00

                                 —

                                 Zemesrieksti, citādi sagatavoti vai konservēti

                                 —

                                 2008 11 91 ; 2008 11 96 ; 2008 11 98


title: Komisijas Īstenošanas regula (ES) Nr. 643/2011 ( 2011. gada 1. jūlijs ), ar ko groza Regulu (ES) Nr. 642/2010 attiecībā uz sorgo un rudzu ievedmuitas nodokļiem

text:
               2.7.2011

               LV

               Eiropas Savienības Oficiālais Vēstnesis

               L 175/1

         KOMISIJAS ĪSTENOŠANAS REGULA (ES) Nr. 643/2011
   (2011. gada 1. jūlijs),
   ar ko groza Regulu (ES) Nr. 642/2010 attiecībā uz sorgo un rudzu ievedmuitas nodokļiem
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 143. pantu saistībā ar tās 4. pantu,
   tā kā:

               (1)

               Ar 5. panta 4. punktu Komisijas 2010. gada 20. jūlija Regulā (ES) Nr. 642/2010 par Padomes Regulas (EK) Nr. 1234/2007 piemērošanas noteikumiem attiecībā uz ievedmuitas nodokļiem labības nozarē (2) ir paredzēts, ka miežu reprezentatīvo CIF importa cenu piemēro, aprēķinot ievedmuitas nodokļus rudziem un sorgo.

               (2)

               Pārmaiņas miežu tirgū un Amerikas Savienoto Valstu nelielā ietekme pasaules miežu tirgū nosaka to, kas pēc šā produkta vairs nevar spriest par stāvokli sorgo tirgū. Turklāt informācijas avotu par sorgo tirgu ir pārāk maz vai tie ir pārāk nepilnīgi, lai varētu būt par pamatu šā produkta ievedmuitas noteikšanai. Visbeidzot, no pieejamajiem informācijas avotiem izriet, ka no Amerikas Savienotajām Valstīm eksportētā sorgo un kukurūzas cenas ir ļoti tuvas viena otrai. Tāpēc attiecībā uz sorgo vajadzētu piemērot reprezentatīvo CIF importa cenu, kas aprēķināta kukurūzai. Līdzīgā kārtā vajadzētu arī saglabāt pašreizējo vienādību starp rudziem piemērojamo ievedmuitu un sorgo piemērojamo ievedmuitu.

               (3)

               Tādēļ attiecīgi jāgroza Regula (ES) Nr. 642/2010.

               (4)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,

         IR PIEŅĒMUSI ŠO REGULU.
   1. pants
   Regulu (ES) Nr. 642/2010 groza šādi:

               1)

               regulas 5. pantu groza šādi:

                           a)

                           panta 1. punkta ievadfrāzi aizstāj ar šādu:
                           “Par augstas kvalitātes parastajiem kviešiem, cietajiem kviešiem un kukurūzu, kas minēti šīs regulas 2. panta 1. punktā, komponenti, kuri nosaka Regulas (EK) Nr. 1234/2007 136. panta 2. punktā norādītās reprezentatīvās CIF importa cenas, ir šādi:”;

                           b)

                           panta 4. punktu aizstāj ar šādu:
                           “4.   Cieto kviešu, augstas kvalitātes parasto kviešu un kukurūzas reprezentatīvās CIF importa cenas veido 1. punkta a), b) un c) apakšpunktā norādīto komponentu summa. Sorgo un rudzu reprezentatīvās CIF importa cenas ir tās, kas aprēķinātas kukurūzai.”;

               2)

               regulas III pielikumu aizstāj ar šīs regulas pielikuma tekstu.

         2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 1. jūlijā

            Komisijas vārdā –

            priekšsēdētājs

         José Manuel BARROSO

      (1)  OV L 299, 16.11.2007., 1. lpp.

      (2)  OV L 187, 21.7.2010., 5. lpp.

      PIELIKUMS

            “III PIELIKUMS

               Kotēšanas biržas un salīdzināmās šķirnes

                        Produkts

                        Parastie kvieši

                        Cietie kvieši

                        Kukurūza

                        Standarta kvalitāte

                        Augsta kvalitāte

                        Biržā kotētā salīdzināmā šķirne (tips/šķira)

                        “Hard Red Spring” Nr. 2

                        “Hard Amber Durum” Nr. 2

                        “Yellow Corn” Nr. 3

                        Kotēšanas birža

                        Minneapolis
                        Grain Exchange

                           Minneapolis

                        Grain Exchange (1)

                        Chicago Board of Trade

         (1)  Ja nav pieejamas kotācijas, ko var izmantot, lai aprēķinātu reprezentatīvo CIF importa cenu, tad izmanto FOB kotācijas, kuras ir publiski pieejamas Amerikas Savienotajās Valstīs.”


title: Komisijas Īstenošanas regula (ES) 2015/592 ( 2015. gada 14. aprīlis ), ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā ( Presunto de Barrancos/Paleta de Barrancos (ACVN))

text:
               16.4.2015

               LV

               Eiropas Savienības Oficiālais Vēstnesis

               L 99/4

         KOMISIJAS ĪSTENOŠANAS REGULA (ES) 2015/592
   (2015. gada 14. aprīlis),
   ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Presunto de Barrancos/Paleta de Barrancos (ACVN))
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
   tā kā:

               (1)

               Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Portugāles pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu Presunto de Barrancos, kas reģistrēts saskaņā ar Komisijas Regulu (EK) Nr. 2400/96 (2).

               (2)

               Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī
                   (3).

               (3)

               Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

         IR PIEŅĒMUSI ŠO REGULU.
   1. pants
   Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu Presunto de Barrancos/Paleta de Barrancos (ACVN).
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 14. aprīlī

            Komisijas

            un tās priekšsēdētāja vārdā –

            Komisijas loceklis

         Phil HOGAN

      (1)  OV L 343, 14.12.2012., 1. lpp.

      (2)  Komisijas 1996. gada 17. decembra Regula (EK) Nr. 2400/96 par dažu nosaukumu iekļaušanu “Aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā”, kurš paredzēts Padomes Regulā (EEK) Nr. 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību (OV L 327, 18.12.1996., 11. lpp.).

      (3)  OV C 432, 2.12.2014., 16. lpp.


title: Komisijas Īstenošanas regula (ES) Nr. 166/2014 ( 2014. gada 17. februāris ), ar ko groza Regulu (EK) Nr. 798/2008 attiecībā uz sertifikācijas prasībām, kas piemērojamas lietošanai pārtikā paredzētas saimniecībās audzētu skrējējputnu gaļas importam Savienībā, un ierakstiem par Izraēlu un Dienvidāfriku trešo valstu vai teritoriju sarakstā  Dokuments attiecas uz EEZ

text:
               22.2.2014

               LV

               Eiropas Savienības Oficiālais Vēstnesis

               L 54/2

      KOMISIJAS ĪSTENOŠANAS REGULA (ES) Nr. 166/2014
   (2014. gada 17. februāris),
   ar ko groza Regulu (EK) Nr. 798/2008 attiecībā uz sertifikācijas prasībām, kas piemērojamas lietošanai pārtikā paredzētas saimniecībās audzētu skrējējputnu gaļas importam Savienībā, un ierakstiem par Izraēlu un Dienvidāfriku trešo valstu vai teritoriju sarakstā
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta ievadfrāzi, 8. panta 1. punkta pirmo daļu, 8. panta 3. un 4. punktu un 9. panta 2. punkta b) apakšpunktu,
   tā kā:

               (1)

               Komisijas Regulā (EK) Nr. 798/2008 (2) paredzēts, ka dažas preces drīkst importēt Savienībā un pārvadāt tranzītā caur to tikai no trešām valstīm, teritorijām, zonām vai nodalījumiem, kas ir iekļauti tās I pielikuma 1. daļas tabulā. Tajā noteiktas arī veterinārās sertifikācijas prasības attiecībā uz minētajām precēm. Minētajās prasībās ir ņemts vērā, vai atkarībā no slimības statusa minētajās trešās valstīs, teritorijās, zonās vai nodalījumos ir vai nav nepieciešams piemērot īpašus nosacījumus vai noteikt papildu garantijas. Īpaši nosacījumi un papildu garantijas, kas jāievēro attiecībā uz šīm precēm, ir norādīti Regulas (EK) Nr. 798/2008 I pielikuma 2. daļā.

               (2)

               Regulas (EK) Nr. 798/2008 III nodaļā ir izklāstīti nosacījumi, saskaņā ar kuriem trešo valsti, teritoriju, zonu vai nodalījumu uzskata par augstas patogenitātes putnu gripas (APPG) neskartu, kā arī veterinārās sertifikācijas prasības importēšanai Savienībā paredzētām precēm.

               (3)

               Dienvidāfrikā 2004., 2006. gadā un kopš 2011. gada aprīļa ir konstatēti H5N2 apakštipa APPG uzliesmojumi skrējējputnu saimniecībās, kuras atrodas teritorijā ar augstu skrējējputnu saimniecību blīvumu. Tādēļ dažu no skrējējputniem iegūtu preču, tostarp saimniecībās audzētu skrējējputnu gaļas imports pašlaik ir ierobežots ar Regulu (EK) Nr. 798/2008, kurā grozījumi izdarīti ar Komisijas Īstenošanas regulu (ES) Nr. 536/2011 (3). Pašlaik Dienvidāfrika nevar paziņot, ka tā ir brīva no APPG.

               (4)

               Turot skrējējputnus brīvā dabā, rodas īpašas grūtības novērst iespējamo putnu gripas vīrusu ievazāšanu skrējējputnu saimēs, jo īpaši no savvaļas putnu rezervāta. Dienvidāfrikas kompetentā iestāde sadarbībā ar skrējējputnu nozares pārstāvjiem ir izstrādājuši pielāgotu sistēmu skrējējputnu gaļas iegūšanai no skrējējputniem, kuri tiek turēti reģistrētās slēgtās skrējējputnu saimniecībās, kuras apstiprinājusi kompetentā iestāde.

               (5)

               Šajās saimniecībās veic oficiālu kontroli, un tām piemēro stingrus bioloģiskās drošības noteikumus un pārvietošanas kontroles, kā arī laboratorijas pārbaudes. Turklāt uzraudzību attiecībā uz putnu gripu veic skrējējputnu un mājputnu saimniecībās, kas atrodas noteiktā rādiusā ap reģistrētām slēgtām skrējējputnu saimniecībām, un visā Dienvidāfrikas teritorijā. Nosakot šīs prasības, pienācīgi tika ņemti vērā ieteikumi, ko sniedza Kopienas Veterinārā ārkārtas vienība (CVET), kura apmeklēja Dienvidāfriku 2011. gadā.

               (6)

               Kamēr Dienvidāfrika nevar paziņot, ka visa tās teritorija ir brīva no APPG, un lai nodrošinātu uz Savienību turpmāk importējamas skrējējputnu gaļas lielāku drošumu, tā 2013. gada 5. maijā iesniedza pārskatītu priekšlikumu attiecībā uz tādu reģistrētu slēgtu skrējējputnu saimniecību sistēmu, kuras pieprasa atļauju importēt uz Savienību skrējējputnu gaļu, kas ražota no šādās saimniecībās turētiem skrējējputniem.

               (7)

               Komisijas un dalībvalstu eksperti novērtēja priekšlikumu un secināja, ka Dienvidāfrikas izveidotajai sistēmai būtu jāparedz pietiekamas garantijas, lai importētu Savienībā skrējējputnu gaļu, kas iegūta no skrējējputniem, kuri turēti šādās saimniecībās attiecībā uz APPG vīrusa radīto iespējamo risku.

               (8)

               Regulas (EK) Nr. 798/2008 I pielikuma 2. daļā būtu jānosaka jauns īpašs nosacījums “H”, kas sniedz īpašas drošuma garantijas attiecībā uz saimniecībās audzētu skrējējputnu gaļu, kas paredzēta lietošanai pārtikā un iegūta no skrējējputniem no reģistrētas slēgtas skrējējputnu saimniecības, tostarp garantijas attiecībā uz iespējamiem turpmākiem APPG uzliesmojumiem, un kas jāpiemēro Dienvidāfrikas teritorijā. Šis īpašais nosacījums būtu arī jāiekļauj saimniecībā audzētu skrējējputnu gaļas, kas paredzēta lietošanai pārtikā, veterinārā sertifikāta paraugā.

               (9)

               Regulas (EK) Nr. 798/2008 I pielikuma 1. daļā ierakstā par Izraēlu patlaban ir norādīti pieci dažādi kodi – IL-0 līdz IL-4 –, kas atbilst teritorijas daļām, kuras tika reģionalizētas pēc iepriekšējā APPG uzliesmojuma šajā valstī. Pēc Izraēlas pieprasījuma un ņemot vērā to, ka mājputnu, skrējējputnu un savvaļas medījamo putnu gaļa (POU, RAT un WGM), kas ražota laikposmos, kad noteikti ierobežojumi, vairs nav pieejama tirgū, dažādās zonas būtu jāapvieno un ieraksts par Izraēlu būtu attiecīgi jāgroza. Lai nodrošinātu tirgus pārredzamību un ievērotu starptautiskās publiskās tiesības, būtu jāprecizē, ka šie sertifikāti attiecas tikai uz Izraēlas Valsts teritoriju, izņemot teritorijas, kuras kopš 1967. gada jūnija ir Izraēlas pārvaldībā, proti, Golānas augstienes, Gazas josla, Austrumjeruzaleme un pārējais Rietumkrasts.

               (10)

               Tāpēc būtu attiecīgi jāgroza Regula (EK) Nr. 798/2008,

               (11)

               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Regulas (EK) Nr. 798/2008 I pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 17. februārī

            Komisijas vārdā –

            priekšsēdētājs

         José Manuel BARROSO

      (1)  OV L 18, 23.1.2003., 11. lpp.

      (2)  Komisijas 2008. gada 8. augusta Regula (EK) Nr. 798/2008 par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (OV L 226, 23.8.2008., 1. lpp.).

      (3)  Komisijas 2011. gada 1. jūnija Īstenošanas regula (ES) Nr. 536/2011, ar ko groza Lēmuma 2007/777/EK II pielikumu un Regulas (EK) Nr. 798/2008 I pielikumu attiecībā uz Dienvidāfrikas ierakstiem trešo valstu vai to daļu sarakstā (OV L 147, 2.6.2011., 1. lpp.).

      PIELIKUMS
      Regulas (EK) Nr. 798/2008 I pielikumu groza šādi:

                  1)

                  pielikuma 1. daļu groza šādi:

                              a)

                              ierakstu “IL – Izraēla” aizstāj ar šādu:

                                          “IL – Izraēla (6)

                                          IL – 0

                                          Visa valsts

                                          SPF

                                          BPR,BBP, DOR, DOC, HER, HEP, SRP

                                          N

                                          A

                                          S5, ST1

                                          POU, RAT

                                          WGM

                                          VIII

                                          EP, E

                                          S4”

                              b)

                              ierakstu “ZA – Dienvidāfrika” aizstāj ar šādu:

                                          “ZA – Dienvidāfrika

                                          ZA – 0

                                          Visa valsts

                                          SPF

                                          EP, E

                                          S4”

                                          BPR

                                          I

                                          P2

                                          9.4.2011.

                                          A

                                          DOR

                                          II

                                          HER

                                          III

                                          RAT

                                          VII

                                          P2
                                          H

                                          9.4.2011.

                                          A

                              c)

                              pievieno šādu zemsvītras piezīmi:

                                          “(6)

                                          Turpmāk uzskata par Izraēlas valsti, izņemot teritorijas, kas Izraēlas pārvaldē atrodas kopš 1967. gada jūnija, proti, Golānas augstienes, Gazas josla, Austrumjeruzaleme un pārējais Rietumkrasts.”;

                  2)

                  pielikuma 2. daļu groza šādi:

                              a)

                              nodaļā “Īpašie nosacījumi” pēc īpašā nosacījuma “L” pievieno šādu nosacījumu:
                              “ “H”: Ir sniegtas garantijas, ka saimniecībā audzētu skrējējputnu gaļa lietošanai pārtikā (RAT) ir iegūta no skrējējputniem, kas nāk no reģistrētas, slēgtas saimniecības, kuru ir apstiprinājusi trešās valsts kompetentā iestāde. APPG uzliesmojuma gadījumā šādas gaļas importu aizvien var atļaut, ja tā iegūta no skrējējputniem, kas nāk no reģistrētas, slēgtas saimniecības, kurā nav konstatēta APPG, un 100 km rādiusā ap šo saimniecību, vajadzības gadījumā ietverot kaimiņvalsts teritoriju, nav bijis APPG uzliesmojuma vismaz pēdējo 30 dienu laikā un nav bijusi epidemioloģiska saistība ar skrējējputnu vai mājputnu saimniecību, kurā pēdējo 30 dienu laikā ir konstatēta APPG klātbūtne.”

                              b)

                              veterinārā sertifikāta paraugu saimniecībā audzētu skrējējputnu gaļai, kas paredzēta lietošanai pārtikā, aizstāj ar šādu:
                              “Veterinārā sertifikāta paraugs saimniecībā audzētu skrējējputnu gaļai, kas paredzēta lietošanai pārtikā (RAT)


title: Komisijas Īstenošanas regula (ES) 2015/243 ( 2015. gada 13. februāris ), ar ko groza Regulas (EK) Nr. 798/2008 I pielikumu attiecībā uz ierakstu par Amerikas Savienotajām Valstīm to trešo valstu, teritoriju, zonu vai nodalījumu sarakstā, no kurām atsevišķas mājputnu izcelsmes preces drīkst importēt Savienībā vai pārvadāt tranzītā caur to saistībā ar augsti patogēno putnu gripu  Dokuments attiecas uz EEZ

text:
               17.2.2015

               LV

               Eiropas Savienības Oficiālais Vēstnesis

               L 41/5

         KOMISIJAS ĪSTENOŠANAS REGULA (ES) 2015/243
   (2015. gada 13. februāris),
   ar ko groza Regulas (EK) Nr. 798/2008 I pielikumu attiecībā uz ierakstu par Amerikas Savienotajām Valstīm to trešo valstu, teritoriju, zonu vai nodalījumu sarakstā, no kurām atsevišķas mājputnu izcelsmes preces drīkst importēt Savienībā vai pārvadāt tranzītā caur to saistībā ar augsti patogēno putnu gripu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta ievadfrāzi, 8. panta 1. punkta pirmo daļu, 8. panta 4. punktu un 9. panta 4. punkta c) apakšpunktu,
   ņemot vērā Padomes 2009. gada 30. novembra Direktīvu 2009/158/EK par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm (2), un jo īpaši tās 23. panta 1. punktu, 24. panta 2. punktu un 25. panta 2. punktu,
   tā kā:

               (1)

               Komisija Regulā (EK) Nr. 798/2008 (3) ir paredzētas veterinārās sertifikācijas prasības mājputnu un mājputnu produktu (“preces”) importam Savienībā un pārvadāšanai tranzītā caur Savienību, ietverot uzglabāšanu tranzīta laikā. Tajā noteikts, ka preces var importēt Savienībā un pārvadāt tranzītā caur to vienīgi no trešām valstīm, teritorijām, zonām vai nodalījumiem, kas norādīti minētās regulas I pielikuma 1. daļas tabulas 1. un 3. ailē.

               (2)

               Regulā (EK) Nr. 798/2008 ir paredzēti arī nosacījumi, saskaņā ar kuriem trešo valsti, teritoriju, zonu vai nodalījumu var uzskatīt par augsti patogēnās putnu gripas (APPG) neskartu.

               (3)

               Amerikas Savienotās Valstis ir iekļautas Regulas (EK) Nr. 798/2008 I pielikuma 1. daļā kā trešā valsts, kam no visas tās teritorijas ir atļauts preču imports Savienībā un preču tranzīts caur to.

               (4)

               Nolīgumā starp Savienību un Amerikas Savienotajām Valstīm (4) paredzēta ātra savstarpēja reģionalizācijas pasākumu atzīšana gadījumā, ja notiek slimības uzliesmojumi Savienībā vai Amerikas Savienotajās Valstīs (“Nolīgums”).

               (5)

               Amerikas Savienotās Valstis 2014. gada 19. decembrī apstiprināja H5N8 apakštipa APPG klātbūtni mājputnu saimniecībā Oregonas štata Daglasas apgabalā un 2015. gada 3. janvārī – H5N2 apakštipa APPG klātbūtni mājputnu saimniecībā Vašingtonas štatā. Tāpēc vairs nevar uzskatīt, ka visa šīs trešās valsts teritorija ir minētās slimības neskarta. Amerikas Savienoto Valstu veterinārās iestādes visā valsts teritorijā nekavējoties apturēja veterināro sertifikātu izsniegšanu preču sūtījumiem, kurus paredzēts importēt Savienībā un pārvadāt tranzītā caur to. APPG kontroles nolūkā un lai ierobežotu tās izplatību, Amerikas Savienotās Valstis ir arī īstenojušas sistēmiskas iznīcināšanas politiku.

               (6)

               Amerikas Savienotās Valstis ir sniegušas informāciju par epidemioloģisko situāciju to teritorijā un informāciju par tālākas APPG izplatības novēršanai veiktajiem pasākumiem, kuru Komisija šobrīd izvērtē. Pamatojoties uz minēto izvērtēšanu, kā arī saistībām, kas noteiktas Nolīgumā, un Amerikas Savienoto Valstu sniegtajām garantijām, jāsecina, ka tādiem ierobežojumiem preču ievešanai Savienībā, kas attiecināti tikai uz APPG skartajām teritorijām Oregonas štatā un visu Vašingtonas štatu, kuriem Amerikas Savienoto Valstu veterinārās iestādes noteikušas ierobežojumus pašreizējo uzliesmojumu dēļ, vajadzētu būt pietiekamiem, lai novērstu apdraudējumus, kas saistīti ar preču ievešanu Savienībā. Tādēļ Regulas (EK) Nr. 798/2008 I pielikuma 1. daļas sarakstā būtu jāgroza ieraksts par Amerikas Savienotajām Valstīm, lai ņemtu vērā minētās trešās valsts reģionalizāciju pašreizējo APPG uzliesmojumu dēļ.

               (7)

               Tādēļ Regulas (EK) Nr. 798/2008 I pielikums būtu attiecīgi jāgroza.

               (8)

               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Regulas (EK) Nr. 798/2008 I pielikuma 1. daļu groza saskaņā ar šīs regulas pielikumu.
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 13. februārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 18, 23.1.2003., 11. lpp.

      (2)  OV L 343, 22.12.2009., 74. lpp.

      (3)  Komisijas 2008. gada 8. augusta Regula (EK) Nr. 798/2008 par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (OV L 226, 23.8.2008., 1. lpp.).

      (4)  Eiropas Kopienas un Amerikas Savienoto Valstu valdības Nolīgums par sanitārajiem pasākumiem, lai aizsargātu sabiedrības un dzīvnieku veselību saistībā ar tirdzniecību ar dzīviem dzīvniekiem un dzīvnieku izcelsmes produktiem. Kopienas vārdā apstiprināts ar Padomes Lēmumu 1998/258/EK (OV L 118, 21.4.1998., 1. lpp.).

      PIELIKUMS
      Regulas (EK) Nr. 798/2008 I pielikuma 1. daļā ierakstu par Amerikas Savienotajām Valstīm aizstāj ar šādu:

                     Trešās valsts vai teritorijas ISO kods un nosaukums

                     Trešās valsts, teritorijas, zonas vai nodalījuma kods

                     Trešās valsts, teritorijas, zonas vai nodalījuma apraksts

                     Veterinārais sertifikāts

                     Īpašie nosacījumi

                     Īpašie nosacījumi

                     Putnu gripas uzraudzības statuss

                     Putnu gripas vakcinācijas statuss

                     Salmonellu kontroles statuss (7)

                     Paraugs(-i)

                     Papildu garantijas

                     Noslēguma datums (1)

                     Sākuma datums (2)

                     1

                     2

                     3

                     4

                     5

                     6

                     6A

                     6B

                     7

                     8

                     9

                     “US – Amerikas Savienotās Valstis

                     US-0

                     Visa valsts

                     SPF

                     EP, E

                     S4

                     US-1

                     Amerikas Savienoto Valstu teritorija, izņemot US-2 teritoriju

                     BPP, BPR, DOC, DOR, HEP, HER, SRP, SRA

                     N

                     A

                     S3, ST1”

                     WGM

                     VIII

                     POU, RAT

                     N

                     US-2

                     Amerikas Savienoto Valstu teritorija, kas atbilst Oregonas štata Daglasas apgabalam un Vašingtonas štatam

                     WGM

                     VIII

                     P2

                     19.12.2014.

                     POU, RAT

                     N
                     P2